《满江红 题砚香《落花庭院图》》
清代·沈允慎

深院零红，凄绝处、啼鹃夜闻。垂柳畔、阑干几摺，送了残春。

珊管句题名士泪，瑶台香杳美人魂。甚经年，蓬岛梦迢迢，遮暮云。

停翠斝，酒难温。闲绣箧，线犹存。记萼华无语，怨锁眉痕。

燕垒已倾罗幕冷，蛛丝常罥画帘昏。盼佩环，月下不归■，空怆神。

作者简介：字湘涛，号仲玫，仁和人，又坡女，文忠公从女，江苏州判、钱塘张锡元室。有《静怡轩》、《写香楼》、《咏月轩》诗词。